《九龙行》
明代·赖世隆

九龙之险无与比，江淮河汉波波耳。岂如此水怪石多，朝夕无波浪自起。

天开地辟几春秋，何人凿空先泛舟。畏途一开不可塞，至今来往行人愁。

乘波鼓棹碧潭心，喧天万壑隐雷鸣。日色无光昼如夜，忽忽孤蓬一叶轻。

峡口初过第一龙，禹门吕梁高更雄。船从天上直坠地，回头白雪翻晴空。

第二龙中长且大，狂澜骇浪争澎湃。前呼后应疾若飞，生死须臾不停待。

三龙乍过四龙还，鲸波拂面舟人惊。欲寻小径避险阻，倚天峭壁难飞腾。

五龙曲折忧回舵，六龙峻濑防危祸。乱涛势合如山来，船从水底钻将过。

急流数里诣七龙，俗传压怪留神踪。莫云此龙易与耳，前后复溺在眼中。

八龙崎岖犹是畏，浪高石大难回避。九龙出峡且安行，维丹岸下如更生。

相对斜阳须畅饮，梦魂半夜犹频惊。起来四望远山色，龙里月沉云气黑。

经过历历皆可陈，悔将微躯临不测。九龙之险甲九州，瞿塘滟滪如安流。

自笑好奇穷涉览，诗成空说鬼神愁。

作者简介：明福建清流人，字德受。宣德五年进士。官编修。正统十三年，邓茂七起事。世隆疏请派大臣领兵，献镇压之策，陈述山川形势。奉命从陈懋前往，在闽招集散亡甚众。